·l-Bażi tad-data ta’ ClarusFT.

•Valutazzjoni tal-impatt

·spjega kif ikun is-suċċess u kif se jiġi mmonitorjat b’mod effettiv;

·agħmel il-firxa ta’ għażliet ikkunsidrati aktar komprensiva;

·oħroġ il-motiv għall-miżuri ewlenin li għandhom jiġu indirizzati permezz ta’ regolament ta’ implimentazzjoni u t-tfassil previst tagħhom, u kkjarifika l-kriterji u l-parametri li se jfasslu l-iżvilupp tagħhom.

Abbażi tal-valutazzjoni u t-tqabbil tal-għażliet kollha ta’ politika, il-Valutazzjoni tal-Impatt ikkonkludiet fuq l-għażliet ta’ politika ppreferuti li ġejjin:

·Miżuri sabiex tittejjeb l-attraenza tas-CCPs tal-UE: taħlita ta’ miżuri li jissimplifikaw il-proċeduri għat-tnedija ta’ prodotti u t-tibdil tal-mudelli, kif ukoll l-introduzzjoni ta’ approvazzjoni ex post/proċedura ta’ nuqqas ta’ oġġezzjoni għal ċerti bidliet ġiet identifikata bħala l-għażla ppreferuta. Dawn il-miżuri jissimplifikaw il-proċeduri attwali, filwaqt li jippreservaw l-istabbiltà finanzjarja. Is-simplifikazzjoni tal-proċeduri għat-tnedija ta’ prodotti u t-tibdil tal-mudelli, kif ukoll l-introduzzjoni ta’ approvazzjoni/rieżami ex post/nuqqas ta’ oġġezzjoni għal ċerti bidliet ġew ivvalutati wkoll bħala għażliet separati. Madankollu, minħabba li individwalment jilħqu biss parzjalment l-objettivi, taħlita taż-żewġ għażliet tqieset bħala l-aktar xierqa sabiex jintlaħqu l-objettivi deskritti.

·Miżuri sabiex jinkoraġġixxu l-ikklerjar ċentrali fl-UE sabiex tiġi ssalvagwardjata l-istabbiltà finanzjarja: taħlita ta’ għażliet differenti tqieset bħala l-aktar xierqa sabiex jintlaħqu l-objettivi, li jinkludu l-aspetti li ġejjin: i) il-ħtieġa li l-membri tal-ikklerjar u l-klijenti jkollhom kont attiv fis-CCPs tal-UE; ii) l-iżgurar tal-konformità mar-rekwiżiti l-ġodda dwar l-attivitajiet tal-ikklerjar; iii) l-inkoraġġiment lill-entitajiet pubbliċi li jikklerjaw b’mod volontarju permezz ta’ CCP sabiex jagħmlu dan fl-UE permezz ta’ Komunikazzjoni; u iv) l-iffaċilitar tal-ikklerjar ċentrali. L-ikkombinar ta’ dawn l-għażliet jippermetti li tiġi indirizzata d-dipendenza eċċessiva fuq is-CCPs tal-Grad 2, jiżdied l-ikklerjar ċentrali fl-UE u jitneħħew l-ostakli għall-ikklerjar ċentrali. Uħud minn dawn il-miżuri jistgħu jinvolvu atti tal-livell 2 li jistabbilixxu l-aspetti speċifiċi. L-għażliet ta’ politika ġew ivvalutati wkoll separatament, iżda taħlita tal-għażliet tqieset bħala l-aktar effettiva sabiex jintlaħqu l-objettivi.

·Miżuri sabiex jittejbu l-valutazzjoni u l-ġestjoni tar-riskji transfruntiera: emendi mmirati għall-qafas superviżorju attwali tqiesu bħala l-aktar xierqa u proporzjonati, minħabba li jiksbu l-bilanċ it-tajjeb bejn l-ilħuq tal-objettivi li ġejjin: (i) it-tisħiħ tal-qafas għal kunsiderazzjoni robusta tar-riskji transfruntiera, (ii) it-tisħiħ tal-istabbiltà finanzjarja tal-UE, u (iii) it-titjib tal-attraenza tas-CCPs tal-UE, filwaqt li jiġi rikonoxxut li d-deċiżjonijiet ta’ riżoluzzjoni li jħallu impatt fuq is-CCPs, il-membri tal-ikklerjar u l-klijenti jittieħdu fil-livell nazzjonali u l-Istati Membri jibqgħu fl-aħħar mill-aħħar responsabbli sabiex jappoġġaw finanzjarjament lis-CCPs awtorizzati fil-ġuriżdizzjoni tagħhom.

·Il-pakkett ġenerali ta’ għażliet se jkollu effett pożittiv fuq ix-xenarju ta’ wara n-negozjar fl-UE billi jtejjeb l-attraenza tas-CCPs tal-UE, filwaqt li jinkoraġġixxi l-ikklerjar ċentrali fl-UE, isaħħaħ il-valutazzjoni u l-ġestjoni tar-riskju transfruntier u, b’hekk, jikkontribwixxi għall-kompetittività tas-swieq finanzjarji tal-UE, kif ukoll għall-istabbiltà finanzjarja tal-UE.

•Idoneità regolatorja u simplifikazzjoni

L-inizjattiva għandha l-għan li ttejjeb l-attraenza tas-CCPs tal-UE, tnaqqas id-dipendenza eċċessiva tal-parteċipanti fis-suq tal-UE fuq CCPs mhux tal-UE, tissalvagwardja l-istabbiltà finanzjarja tal-UE u ttejjeb l-awtonomija strateġika miftuħa tal-UE. Bħala tali, hija ma għandhiex l-għan li tnaqqas il-kostijiet per se. Madankollu, l-għażla ta’ politika ppreferuta sabiex tiżdied l-attraenza tas-CCPs tal-UE se twassal għal simplifikazzjoni tal-proċeduri għas-CCPs tal-UE, filwaqt li tnaqqas il-piżijiet amministrattivi u tagħmel l-operazzjonijiet tagħhom aktar effiċjenti, sabiex b’hekk iġġib magħha wkoll tnaqqis fil-kostijiet. Il-firxa approssimattiva ta’ dan l-iffrankar tal-ispejjeż ġiet stmata abbażi tal-interazzjonijiet mal-partijiet ikkonċernati u d-diversi suppożizzjonijiet li kienu meħtieġa sabiex jiġu estrapolati l-effetti għall-UE kollha. Dan l-iffrankar tal-ispejjeż huwa ta’ natura amministrattiva u b’hekk jgħodd taħt l-approċċ ta’ “One In, One Out” bħala “Out” fil-firxa ta’ madwar EUR 5 miljun sa EUR 15-il miljun (total tal-UE). Dan x’aktarx li jkun ikkonċentrat fi ftit CCPs tal-UE (minħabba li ftit CCPs tal-UE jistgħu jġibu prodotti ġodda fis-suq f’sena partikolari) u x’aktarx li jkun ta’ benefiċċju f’termini tal-attraenza tagħhom. Fir-rigward tal-kostijiet addizzjonali potenzjali rilevanti għall-approċċ ta’ “One In, One Out”, jiġifieri burokrazija limitata ħafna relatata mal-ftuħ ta’ kont ma’ CCP, il-kostijiet amministrattivi huma negliġibbli (għal aktar dettalji, ara l-Anness 3 tal-Valutazzjoni tal-Impatt ta’ akkumpanjament)

Fir-rigward tar-rekwiżit ta’ kont attiv, abbażi tal-istimi tas-servizzi tal-Kummissjoni abbażi ta’ informazzjoni kunfidenzjali, bejn wieħed u ieħor 60 % tal-klijenti tal-UE tal-membri tal-ikklerjar tal-UE diġà għandhom kont għall-ikklerjar ta’ swaps tar-rati tal-imgħax f’CCP tal-UE, u bejn wieħed u ieħor 85 % għandhom wieħed għal swaps ta’ inadempjenza tal-kreditu. B’hekk, għal dawn il-klijenti, il-ftuħ ta’ kont f’CCP tal-UE għal dawn it-tipi ta’ prodotti ma jkunx kost addizzjonali. Barra minn hekk, kwalunkwe kost jista’ jiddependi fuq f’liema CCP jipparteċipaw: skont l-informazzjoni kunfidenzjali pprovduta lis-servizzi tal-Kummissjoni, f’xi CCPs tal-UE, pereżempju, il-kostijiet ta’ kont per se huma żero taħt ċerti kundizzjonijiet. Ir-rekwiżit ta’ kont attiv se jiġi speċifikat aktar f’RTS li għandu jitħejja mill-ESMA, li se jkun soġġett għal konsultazzjoni pubblika u analiżi tal-ispejjeż imqabbla mal-benefiċċji.